نظام التشغيل (بالانجليزى: Operating system ) هو برنامج مسؤول عن تشغيل وادارة الهاردوير والسوفت وير بتوع الكومبيوتر والنظام ده بيعمل الحاجات الاساسية اللى تخلى الكومبيوتر يقوم يعنى يشتغل زى مثلا تقسيم مصادر الجهاز زى الرام وتقسيم الهارد ديسك ازاى تشتغل مع الكيبورود والماوس وهكذا كمان بيخلى الجهاز يتعرف على الشبكة ويخوش على الانترنت ويتعامل مع الملفات المتخزنة على الهارد ديسك او المتخزنة على سى دى او دى فى دى. الحواسيب الحديثة بتعمل حاجات كتير جدا فى وقت واحد وكمان الحاسبات العملاقة (المين فريميس) لها برضه انظمة تشغيل خاصة بيها عشان تقدر تتحكم فى الامكانيات الكبيرة بتاعة الاجهزة دى. فى حبة فوايد اساسية لنظام التشغيل وهيا: انه بيخلى الكومبيوتر يشغل اكتر من برنامج فى وقت واحد. بيسهل شغل البرمجة وعمل البرامج عشان بيفصل البرنامج من الهاردوير, نظام التشغيل هوا اللى بيتعامل مع الهاردوير وكمان بيخلى اليوزر يتعامل مع شكل جرافيكى عالى جدا بيسهل التعامل مع الكومبيوتر والبرامج اللى فيه. بينظم ملفات اليوزر على الهارد ديسك او السى دى او الدى فى دى. بيعتمد كل نظام تشغيل على نظام ملف معين (File system)خاص بيه فمسلن مايكروسوفت ويندوز الجديد بيعتمد على نظام NTFS بينظم البرامج المتحملة على الكومبيوتر وكان بينظم الهاردوير بتاع الجهاز زى الشاشة والبرنتر والماوس.